Document ID: 32002R2340

Padomes Regula (EK) Nr. 2340/2002
(2002. gada 16. decembris),
ar ko 2003. un 2004. gadam nosaka dziļjūras zivju krājumu zvejas iespējas
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1992. gada 20. decembra Regulu (EEK) Nr. 3760/92, ar ko izveido Kopienas zivsaimniecības un akvakultūras sistēmu [1], un jo īpaši tās 8. panta 4. punktu,
ņemot vērā Komisijas priekšlikumu,
tā kā:
(1) Regulas (EEK) Nr. 3760/92 4. pants prasa, lai Padome, ņemot vērā pieejamos zinātniskos ieteikumus, jo īpaši Zivsaimniecības zinātnes, tehnikas un ekonomikas komitejas sagatavoto atskaiti, veic nepieciešamos pasākumus, lai ilgtspējīgi nodrošinātu resursu racionālu un apzinīgu izmantošanu.
(2) Jaunie zinātniskie ieteikumi attiecībā uz dažu dziļjūras zivju sugu krājumiem norāda, ka šie krājumi ekspluatācijā nav pietiekami aizsargāti, un, lai nodrošinātu to ilgtspējību, jāierobežo vai jāsamazina šo krājumu zvejas iespējas, nosakot kopējo pieļaujamo nozveju (TAC) un kvotas.
(3) Pieejamie un pamatotie zinātniskie ieteikumi aptver divu gadu periodu, un, ievērojot daudzgadu pieeju, ir vēlams TAC un kvotas noteikt uz diviem gadiem, neskarot ikgadēju pārskatīšanu, ko prasa jaunie zinātniskie ieteikumi.
(4) Saskaņā ar 8. panta 4. punkta iii) nodalījuma noteikumiem, ja Kopiena zvejniecībā nosaka jaunas zvejas iespējas, kuras saskaņā ar kopējo zivsaimniecības politiku agrāk neveica, Padomei jālemj par sadalīšanas metodi, ņemot vērā visu dalībvalstu intereses.
(5) Lai nodrošinātu šo TAC un kvotu efektīvu pārvaldību, jānosaka īpašie nosacījumi, saskaņā ar kuriem notiek zvejas darbības, gan attiecībā uz Kopienas ūdeņiem, gan attiecībā uz ūdeņiem, kas nav trešo valstu dalībvalstu suverenitātē vai jurisdikcijā, ja zinātniskie ieteikumi skaidri norāda uz risku.
(6) Jānosaka zvejniecības pārvaldības principi un atsevišķas procedūras Kopienas līmenī tā, lai dalībvalstis var nodrošināt apsaimniekošanu kuģošanas līdzekļiem, kas peld ar to karogu.
(7) Atbilstoši noteikumiem, kuri paredzēti 2. pantā Padomes 1996. gada 6. maija Regulā (EK) Nr. 847/96, ar ko ievieš papildu nosacījumus TAC un kvotu pārvaldībai [2], jānorāda, uz kuriem krājumiem attiecas tur noteiktie dažādie pasākumi.
(8) Zvejas iespējas jāīsteno saskaņā ar Kopienas tiesību aktiem par šo jautājumu, jo īpaši saskaņā ar Padomes 1993. gada 12. oktobra Regulu (EEK) Nr. 2847/93, ar ko nosaka kopējai zivsaimniecības politikai piemērojamos kontroles pasākumus [3], Padomes 1995. gada 15. jūnija Regulu (EK) Nr. 2027/95, ar ko nosaka zvejas intensitātes pārvaldības sistēmu attiecībā uz noteiktiem Kopienas zvejas apgabaliem un resursiem [4], Padomes 1997. gada 18. decembra Regulu (EK) Nr. 88/98, ar ko nosaka konkrētus tehniskus pasākumus zvejas resursu saglabāšanai Baltijas jūrā, Beltos un Zunda šaurumā [5], un Padomes 1998. gada 30. marta Regulu (EK) Nr. 850/98 par zvejas resursu saglabāšanu, izmantojot tehniskus pasākumus jūras organismu mazuļu aizsardzībai [6],
IR PIEŅĒMUSI ŠO REGULU.
1. pants
1. Šī regula 2003. un 2004. gadam nosaka dziļjūras zivju sugu krājumu zvejas iespējas, ko katru gadu attiecina uz kuģošanas līdzekļiem, kuri peld ar dalībvalstu karogu un kuri ir tur reģistrēti, turpmāk - Kopienas kuģošanas līdzekļi, zonās, kur ir nepieciešami nozvejas ierobežojumi, un paredz īpašos nosacījumus, saskaņā ar kuriem šīs zvejas iespējas var izmantot. Šīs zvejas iespējas var katru gadu pārskatīt, ņemot vērā jaunus zinātniskus ieteikumus.
2. Šajā regulā zvejas iespējas ir kopējā pieļaujamā nozveja (TAC), kas Kopienai ir pieejama un kas ir piešķirta dalībvalstīm.
2. pants
ICES (Starptautiskā Jūras pētniecības padome) zonu definīcijas ir tās, kas ir dotas attiecīgi Padomes 1991. gada 17. decembra Regulā (EEK) Nr. 3880/91 par to dalībvalstu nominālās nozvejas statistikas iesniegšanu, kas zvejo Atlantijas okeāna ziemeļaustrumu daļā [7], un Padomes 1995. gada 23. oktobra Regulā (EK) Nr. 2597/95 par to dalībvalstu nominālās nozvejas statistikas iesniegšanu, kas zvejo apgabalos ārpus Ziemeļatlantijas [8].
3. pants
Dziļjūras zivju sugu krājumu zvejas iespējas Kopienas kuģošanas līdzekļiem Kopienas vai starptautiskajos ūdeņos nosaka, kā norādīts I pielikumā.
4. pants
Zvejas iespēju sadalīšanu dalībvalstu starpā veic, neskarot:
a) aizvietojumus, kas veikti, ievērojot Regulas (EEK) Nr. 3760/92 9. panta 1. punktu;
b) pārdali, kas veikta, ievērojot Regulas (EEK) Nr. 2847/93 21. panta 4. punktu, 23. panta 1. punktu un 32. panta 2. punktu;
c) papildu krastā izkrautos daudzumus, kas atļauti saskaņā ar Regulas (EK) Nr. 847/96 3. pantu;
d) daudzumus, kas ieturēti atbilstoši Regulas (EK) Nr. 847/96 4. pantam;
e) samazinājumus, kas veikti, ievērojot Regulas (EK) Nr. 847/96 5. pantu.
5. pants
Šīs regulas II pielikumā attiecībā uz 2002. gadu ir noteikti krājumi, uz kuriem attiecas piesardzīga vai analītiska TAC, krājumi, uz kuriem neattiecas Regulas (EK) Nr. 847/96 3. un 4. pantā noteiktie ikgadējie elastības nosacījumi, un krājumi, uz kuriem attiecas tās pašas regulas 5. panta 2. punktā noteiktie soda koeficienti.
6. pants
1. Zivis no krājumiem, kuriem ir noteiktas zvejas iespējas, drīkst turēt uz kuģa vai izkraut krastā tikai tad, ja:
a) tās ir nozvejojuši tādas dalībvalsts kuģošanas līdzekļi, kam ir kvota, un šī kvota nav pārsniegta; vai
b) tās ir nozvejotas tādu zinātnisko pētījumu laikā, kas veikti saskaņā ar Regulu (EK) Nr. 850/98.
Visus krastā izkrautos daudzumus atskaita no kvotas, izņemot lomus, kas nozvejoti saskaņā ar šā punkta b) apakšpunktu.
2. Lomus, kas nozvejoti saskaņā ar piezvejas kvotu, neņem vērā, aprēķinot zvejojamo sugu procentuālo daudzumu, kā minēts Padomes Regulas (EK) Nr. 850/98 5. pantā.
7. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 16. decembrī

Labels: 8
18
6